Assata Shakur

Assata Olugbala Shakur (s. JoAnne Deborah Byron 16. heinäkuuta 1947 – 25. syyskuuta 2025) oli yhdysvaltalainen poliittinen aktivisti. Shakur toimi aktiivisesti 1970-luvulla Mustassa vapautusarmeijassa (eng. Black Liberation Army).
Shakur tuomittiin vuonna 1977 laajaa julkisuutta saaneessa oikeudenkäynnissä valkoisen poliisin murhasta. Vuonna 1979 Shakur pakeni vankilasta ja sai poliittisen turvapaikan Kuubasta.
Shakur oli rap-artisti Tupac Shakurin isäpuolen sisko ja kummitäti.
Varhainen elämä ja poliittinen toiminta.
JoAnne Deborah Byron syntyi Queensissa, New Yorkissa. Hän kasvoi New Yorkissa ja Wilmingtonissa, Pohjois-Carolinassa.
Byron opiskeli New Yorkin City Collegessa 1960-luvulla. Opiskeluaikoinaan hän ystävystyi ryhmään aktivisteja, joihin kuului mustia nationalisteja ja mustia muslimeja. Mustien panttereiden toimintaan hän tutustui 1960-luvun lopulla oleskellessaan Yhdysvaltain länsirannikolla, jossa hän vieraili muun muassa ryhmän päämajassa. Palattuaan New Yorkiin kesällä 1970 hän liittyi Mustien panttereiden Harlemin-osastoon. Byron myi sanomalehtiä, tarjosi ilmaista aamiaista paikallisille lapsille ja tarjosi lääketieteellistä apua (muun muassa ilmaisia sirppisoluanemia- ja tuberkuloositestejä) yhteisön asukkaille.
Byron muutti nimensä vuonna 1971 Assata Shakuriksi ja liittyi Mustaan vapautusarmeijaan (Black Liberation Army, BLA). Ryhmä edusti mustaa nationalismia ja marxilaisuutta. Ryhmä kannatti vallankumouksellista aseellista taistelua.
Vuosina 1971–1973 Shakurin väitettiin syyllistyneen useisiin rikoksiin, muun muassa ryöstöihin, osana BLA:n toimintaa. Shakur joko vapautettiin syytteistä tai tapaukset hylättiin.
Murhatuomio ja pako Kuubaan.
Aamuyöllä 2. toukokuuta 1973 kaksi poliisin partioautoa pysäytti Shakurin New Jerseyssä tiettävästi viallisen takavalon vuoksi. Shakurin kanssa autossa oli kaksi Mustien vapautusarmeijan jäsentä, Zayd Malik Shakur ja Sundiata Acoli. Toinen poliiseista, Werner Foerster ja Zayd Malik Shakur saivat surmansa. Toinen poliisi ja Assata Shakur haavoittuivat. Tapaus sai suurta huomiota tiedotusvälineissä.
Shakurin mukaan poliisi hyökkäsi ja ampui Shakuria, kun tällä oli kädet ylhäällä. Shakurin mukaan hän haavoittui tilanteessa niin, ettei olisi voinut ampua laukausta, joka surmasi Foersterin. FBI väittää, että Shakur ja hänen seuralaisensa avasivat tulen.
Vuonna 1977 Shakur tuomittiin elinkautiseen vankeusrangaistukseen Foersterin murhasta ampumavälikohtauksen aikana. Kaksi vuotta myöhemmin hän pakeni BLA:n jäsenten avustuksella Kuubaan, jossa maan silloinen presidentti Fidel Castro myönsi hänelle poliittisen turvapaikan. Shakur pysyi Kuubassa vuosikymmenten ajan huolimatta yhdysvaltalaisviranomaisten pyrkimyksistä painostaa Kuubaa luovuttamaan Shakur Yhdysvaltoihin.
Vuonna 2005 Yhdysvaltain liittovaltion poliisi FBI määritteli Shakurin terroristiksi. Vuonna 2013 hänet lisättiin historian ensimmäisenä naisena FBI:n Most Wanted Terrorists -etsintäkuulutuslistalle. Hänen kiinniottoonsa suoraan johtavista tiedoista oli luvattu miljoonan dollarin palkkio.
Kuuban ulkoministeriön mukaan Shakur kuoli Havannassa 25. syyskuuta 2025 terveysongelmien seurauksena. Hän pysyi FBI:n etsityimpien terroristien listalla kuolemaansa asti.
Henkilökohtainen elämä.
Shakur oli lyhyesti naimisissa opiskelija-aktivisti Louis Chesimardin kanssa vuosina 1967–1970. Shakur synnytti vuonna 1974 ainoan lapsensa. Lapsen isä oli aktivisti Kamau Sadiki.